પણ ગુજરાતી સાહિત્યકારોની આ કાયમી છબિને ઈન્ટરનેટ અને સોશિયલ મીડિયાએ જડમૂળથી બદલી નાખી છે. હવેના કવિ, સાહિત્યકારો ફેસબુક, ટ્વિટર સહિતના સોશિયલ પ્લેટફોર્મ પર હાજર છે. તેનાથી સાહિત્યરસિકોની સંખ્યામાં વધારો થયો એટલું જ નહીં લોકો તેમના ગમતા લેખક, કવિ સાથે સીધો સંવાદ સાધતા પણ થયા. કવિ, લેખક, સાહિત્યકાર પોતાની નવી રચના કે લેખ સીધા જ સોશિયલ મીડિયા પ્લેટફોર્મ પર મૂકતા હોઈ યુવાનોમાં સાહિત્ય પ્રત્યેની રુચી પણ વધી. એટલું જ નહીં કવિઓ, લેખકો પણ તેમની નવી ઈમેજ ઉભી કરી શક્યા. પુસ્તક કે મુશાયરાની સરખામણીએ આ માધ્યમ તેમને બહોળી પ્રસિદ્ધિ અપાવતું થયું છે. જો કે દરેક બાબતના હોય છે તેમ આના પણ કેટલાક ગેરફાયદા છે. કેટલાક સાહિત્યકારો મોકળા આ મેદાનને પોતાની વિકૃતિ સંતોષવાનું સાધન બનાવી બેઠા છે. સમયાંતરે આવા કિસ્સાઓ પ્રકાશમાં આવતા રહે છે. ગણ્યાંગાંઠ્યા આવા તત્વોના કારણે સમગ્ર સાહિત્ય જગતને નીચાજોણું થાય છે.